**Ministru kabineta noteikumu projekta**

**„Grozījumi Ministru kabineta 1999. gada 15. jūnija noteikumos Nr. 212 “Noteikumi par dabas liegumiem””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 1999. gada 15. jūnija noteikumos Nr. 212 “Noteikumi par dabas liegumiem”” (turpmāk – noteikumu projekts)sagatavots saskaņā ar likuma „Par īpaši aizsargājamām dabas teritorijām” 13. panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 1999. gada 15. jūnija noteikumi Nr. 212 „Noteikumi par dabas liegumiem” (turpmāk – noteikumi Nr. 212) nosaka dabas liegumu robežas. Saskaņā ar noteikumiem Nr. 212 līdz šim izveidots 261 dabas liegums.  Visu noteikumos Nr. 212 noteikto dabas liegumu robežu ģeotelpisko dati pieejami dabas datu pārvaldības sistēmā “OZOLS” atbilstoši likuma “Par īpaši aizsargājamām dabas teritorijām” 31. pantam un Ministru kabineta 2014. gada 9. jūnija noteikumiem Nr. 293 “Dabas datu pārvaldības sistēmas uzturēšanas, datu aktualizācijas un informācijas aprites kārtība”. Sadarbības iestādēm (piemēram, Valsts meža dienestam, Lauku atbalsta dienestam, Valsts vides dienestam), zemes kadastrālās uzmērīšanas veicējiem, zemes ierīkotājiem un citām iestādēm/ personām tiek izsniegti dabas datu pārvaldības sistēmā “OZOLS” reģistrētie dabas liegumu robežu dati, kā ar šie dati tiek izmantoti, izsniedzot atbildīgo iestāžu administratīvos aktus, tehniskos noteikumus, rakstiskas atļaujas un citus lēmumus, kas saistīti ar dabas liegumu robežām.  Laikā, kad izdoti noteikumi Nr. 212 un tika apstiprinātas dabas liegumu robežu shēmas, par pamatu ņemtais kartogrāfiskais materiāls bija pieejams tikai papīra formā vai ar zemu precizitāti, līdz ar to robežu shēmas bija kļūdainas, situācijai dabā neatbilstošas. Tāpat agrāk veidotie dabas liegumu robežu apraksti ir novecojuši, pašreizējai situācijai neatbilstoši, piemēram, mainīti meža kvartālu un nogabalu numuri, sadalīts dabas lieguma robežu identificējošais nekustamais īpašums un tamlīdzīgi. Tādēļ pakāpeniski tiek veikta robežu aktualizēšana, izmantojot aktuālāko pieejamo kartogrāfisko materiālu, šādiem dabas liegumiem, kuriem noteikumos Nr. 212 ir saglabājies robežu apraksts:  - dabas liegumam “Gaujienas priedes” (13. pielikums),  - dabas liegumam “Ziemupe” (94. pielikums);  -dabas liegumam “Vecdaugava” (162. pielikums).  **Dabas liegums “Lielupes palienes pļavas” (85. pielikums)**  Lielai daļai dabas liegumu robežas jau ir aktualizētas. Tomēr atsevišķos gadījumos pēc robežu digitizēšanas notikušas citu saistīto kartogrāfisko materiālu izmaiņas, piemēram, kadastrāli uzmērītas iepriekš ierādītu zemesgabalu robežas, veikta mežierīcība (mainīta nogabalu konfigurācija) un citas, dabas lieguma robežu noteikšanai svarīgu identifikatoru kartogrāfiskas izmaiņas. Tādēļ šī noteikumu projekta ietvaros veikta atkārtota robežu aktualizēšana dabas liegumam “Lielupes palienes pļavas” (85. pielikums) atbilstoši jaunākajām kadastra robežām.  **Dabas liegums “Ziemupe” (94. pielikums)**  Dabas liegumam “Ziemupe” apstiprināts dabas aizsardzības plāns 2016. – 2028. gadam (apstiprināts ar vides aizsardzības un reģionālās attīstības ministra 2016. gada 28. aprīļa rīkojumu Nr. 105), kurā pie nepieciešamajiem apsaimniekošanas pasākumiem (3.4. nodaļa) norādīta arī dabas lieguma robežas precizēšana (6.3. pielikumā – ieteicamais robežas un robeža apraksta precizējums), kas arī veikts noteikumu projekta 5. punktā, aizstājot noteikumu Nr. 212 94. pielikuma shēmu un robežu aprakstu ar jaunu, atbilstoši dabas aizsardzības plānam aktualizēto robežas shēmu (lielākoties pa zemes vienību kadastra un meža nogabalu robežām).  **Dabas liegums “Vecdaugava” (162. pielikums)**  Dabas liegumam “Vecdaugava” apstiprināts dabas aizsardzības plāns 2016. – 2026. gadam (apstiprināts ar vides aizsardzības un reģionālās attīstības ministra 2016. gada 4. jūlija rīkojumu Nr. 175), kurā pie nepieciešamajiem apsaimniekošanas pasākumiem (3.4. nodaļa) norādīta arī dabas lieguma robežas precizēšana, kas arī veikts noteikumu projekta 6. punktā, aizstājot noteikumu Nr. 212 162. pielikuma shēmu un robežu aprakstu ar jaunu, aktualizēto robežas shēmu pa Vecdaugavai kā publiskajiem ūdeņiem pieguļošo zemes vienību kadastra robežām (neskarot privātīpašumus), iekļaujot arī publisko ūdeņu sauszemes daļu, lai nodrošinātu dabas liegumā ietilpstošās Vecdaugavas un tās piekrastes vienotu aizsardzību un apsaimniekošanu.  **Dabas liegums “Gaujienas priedes” (13. pielikums)**  Dabas liegums “Gaujienas priedes” kā Eiropas nozīmes aizsargājamā teritorija (*Natura 2000* teritorija) noteikta boreālo mežu aizsardzībai - viena no tās galvenajām pamatvērtībām ir 175 - 235gadus vecās priežu audzes, kas atbilst Eiropas Savienības nozīmes prioritāram aizsargājamam biotopam - veci vai dabiski boreālie meži (kods 9010\*).  Saskaņā ar noteikumu Nr. 212 noteikumu 13. pielikumā noteikto dabas lieguma “Gaujienas priedes” robežu aprakstu dabas lieguma robeža no 2. līdz 3. robežpunktam ir noteikta “*uz dienvidrietumiem pa valsts meža 52. kvartāla dienvidu robežu līdz ceļam Valka-Gaujiena*”, kas nesakrīt ar shēmā (un dabas datu pārvaldības sistēmā “OZOLS” (<http://ozols.daba.gov.lv/pub/Life/>) norādīto, tas ir, pēc shēmas konfigurācijas dabas liegumā minētajā posmā ietilpst ne tikai valsts mežs (daļa no zemes vienības ar kadastra apzīmējumu 3648 005 0185), bet arī privātīpašumā esošs mežs (daļa no zemes vienības ar kadastra apzīmējumu 3648 005 0063 (nekustamais īpašums “Silmači”, Gaujienas pagasts, Apes novads), meža 1. kvartāla 1.-4. nogabals).Tas nozīmē, ka kopš noteikumu Nr. 212 pieņemšanas brīža robežu shēma un apraksts nesakrīt, iespējams, robežu apraksts ir bijis kļūdains. Arī 1987. gadā noteiktā botāniskā lieguma “Gaujienas priedes” shēmā redzams, ka dabas lieguma robeža bijusi noteikta pa meža robežu (nevis valsts meža robežu). Savukārt, salīdzinot 1991., 1995. gada un pašreizējos mežierīcības datus, redzams, ka valsts meža robeža nav mainījusies. Dabas liegumam ir izstrādāts un 2006. gada 3. februārī ar Vides ministra rīkojumu Nr. 48 apstiprināts dabas lieguma dabas aizsardzības plāns 2005.-2015. gadam, kas pagarināts līdz 2019. gada 31. decembrim (apstiprināts ar vides aizsardzības un reģionālās attīstības ministra 2016. gada 30. jūnija rīkojumu Nr. 168). Šajā dabas aizsardzības plānā dabas lieguma platība noteikta 41.9 ha un tajā ietilpst daļa no akciju sabiedrības “Latvijas valsts meži” valdījumā esošā nekustamā īpašuma ar kadastra numuru 3648 006 0007, “Valsts mežs” Gaujienas pagasts, Apes novads zemes vienības ar kadastra apzīmējumu 3648 005 0185. Minētajā dabas aizsardzības plānā ir norādīts, ka dabas lieguma teritorijā ir tikai valsts meži. Ņemot vērā minētās dabas lieguma robežas apraksta un shēmas nesakritības, 2017. gada 9. augustā veikta teritorijas apsekošana (piedaloties biotopu aizsardzības jomā sertificētam ekspertam, īpašuma “Silmači” īpašniekam, Dabas aizsardzības pārvaldes un Valsts meža dienesta pārstāvjiem) privātīpašumā esošajā zemes vienības ar kadastra apzīmējumu 3648 0050 063 meža 1. kvartāla 1.-4. nogabalā 4,7 ha platībā (turpmāk – apsekotā teritorija), uz kā pamata Dabas aizsardzības pārvalde sagatavojusi zinātnisko pamatojumu (anotācijas pielikumā) robežas maiņai (2017. gada 12. oktobra vēstule “par dabas lieguma “Gaujienas priedes” robežu precizēšanu”). Apsekotās teritorijas raksturojums: mežaudžu ekoloģiskie apstākļi ir līdzīgi kā visā pārējā blakus esošajā dabas lieguma teritorijā – sausieņu meži gāršas un vēra augšanas apstākļos. Visā teritorijā apmēram pirms 20 gadiem ir veikta samērā intensīva pieaugušo koku ciršana, pēc kuras noritējusi dabiska mežaudzes atjaunošanās. Īpaši aizsargājamās augu, sūnu vai ķērpju sugas nav konstatētas, apsekotie meža nogabali neatbilst aizsargājama meža biotopa kvalitātes kritērijiem. Izvērtējumā secināts, ka apsekotās teritorijas mežaudzes pašreiz nesniedz būtisku nozīmi dabas lieguma ekoloģisko vērtību uzturēšanai, mežaudzēs iepriekšējās saimniekošanas rezultātā ir būtiski samazināts bioloģiski vērtīgo struktūru apjoms. Līdz ar to ierosināts precizēt dabas lieguma ārējo robežu, izslēdzot no dabas lieguma teritorijas zemes vienības ar kadastra apzīmējumu 3648 0050 063 meža 1. kvartāla 1.-4. nogabalu, vienlaikus tehniski precizējot pārējos ārējās robežas posmus atbilstoši kadastrāli uzmērītajām valsts meža robežām. Daļa dabas lieguma (ZR mala) atrodas elektrolīnijas trases ekspluatācijas aizsargjoslā, kā arī ietver ceļu uz kapsētu (Z gals), tiek precizēti arī šie ārējās robežas posmi atbilstoši zinātniskajam pamatojumam, lai atvieglotu elektrolīnijas un ceļa apsaimniekošanu. Turklāt saskaņā ar Aizsargjoslu likuma 1. panta 19. punktu elektrolīnijas trase ir elektrolīniju darbības nodrošināšanai paredzēta dabā esoša josla, kas ietilpst aizsargjoslā un uzturama brīva no kokiem un krūmiem. Tādejādi elektrolīnijas esamība dabas lieguma teritorijā neietekmē tās trasē augošo koku nociršanu (t.i., arī īpaši aizsargājamās dabas teritorijās elektrolīniju trases attīra no kokiem un krūmiem). Tāpat arī esoša ceļa izslēgšana no dabas lieguma teritorijas (malas) ir pamatota, jo ceļa esamība neuzlabos boreālo mežu aizsardzības statusu.  Noteikumu projekta 2. punkts papildina noteikumus Nr. 212 ar atsauci (noteikumu Nr. 212 4. punkts) uz dabas datu pārvaldības sistēmu “OZOLS”, kurā attēloti visu dabas liegumu ģeotelpiskie dati atbilstoši Ministru kabineta 2014. gada 9. jūnija noteikumiem Nr. 293 “Dabas datu pārvaldības sistēmas uzturēšanas, datu aktualizācijas un informācijas aprites kārtība”. Atsauce nepieciešama, lai skaidri norādītu, ka visu dabas liegumu ģeotelpiskie dati pieejami valsts informācijas sistēmā (ar attiecīgu drošības/vēsturisko datu kontroli). Šāda atsauce tiek norādīta visu aktuālo īpaši aizsargājamo dabas teritoriju normatīvajos aktos, kuros noteiktas robežu shēmas. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – Ministrija), Dabas aizsardzības pārvalde (turpmāk – DAP). |
| 4. | Cita informācija | Visu noteikumu projektā precizēto dabas liegumu robežu ģeotelpiskie dati pēc noteikumu projekta apstiprināšanas Ministru kabinetā tiks aktualizēti dabas datu pārvaldības sistēmā “OZOLS”. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dabas liegumu teritorijās iekļauto zemesgabalu īpašnieki un vietējās pašvaldības, jo precizētas dabas liegumu robežas atvieglo aizsardzības režīma piemērošanu.  Dabas liegumu apmeklētāji, sabiedrība kopumā (tiesības dzīvot labvēlīgā vidē).  Valsts meža dienests, Lauku atbalsta dienests, Valsts vides dienests, Dabas aizsardzības pārvalde, zemes kadastrālās uzmērīšanas veicēji, zemes ierīkotāji – precīzākas dabas liegumu robežas atvieglo to izmantošanu informācijas sistēmās, iestāžu pakalpojumu (izziņas, atļaujas, tehniskie noteikumi, atbalsta maksājumi, ciršanas apliecinājumi u.c.) sniegšanā, zemes kadastrālās uzmērīšanas dokumentu un zemes ierīcības projektu sagatavošanā. |
| 2. | Tiesiskā regulējuma ietekme uz tautsaimniecību un administratīvo slogu | Administratīvā sloga palielinājums netiek prognozēts. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Ministrijas tīmekļvietnē. |
| 2. | Sabiedrības līdzdalība projekta izstrādē | Noteikumu projekts 2017. gada 25. oktobrī ievietots Ministrijas tīmekļvietnē: [www.varam.gov.lv](http://www.varam.gov.lv).  Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās tīmekļvietnē, 2017. gada 25. oktobrī nosūtīts paziņojums par līdzdalības iespējām noteikumu projekta izstrādē.  Noteikumu projekts un anotācija 2017. gada 1. decembrī nosūtīti Apes un Pāvilostas novada, Jelgavas un Rīgas pilsētas pašvaldībām atzinuma sniegšanai.  Noteikumu projekts un anotācija (attiecībā uz dabas lieguma “Gaujienas priedes” robežu) tika nosūtīts (2017. gada 8. decembra vēstules) dabas liegumā ietverto īpašumu īpašniekiem: īpašuma “Silmači” īpašniekam un akciju sabiedrībai “Latvijas valsts meži”.  Valsts meža dienests, izvērtējot dabas lieguma “Ziemupe” robežu, ierosinājis to atkārtoti precizēt (pa meža nogabalu/kadastra robežām), kas pilnībā iestrādāts noteikumu projektā (shēmā). |
| 3. | Sabiedrības līdzdalības rezultāti | Ar Apes un Pāvilostas novada, Rīgas un Jelgavas pilsētas pašvaldībām ir saskaņotas (ar atsevišķiem precizējumiem) dabas liegumu robežas.  Valsts meža dienests saskaņo atkārtoti precizēto dabas lieguma “Ziemupe” robežu.  Akciju sabiedrība “Latvijas valsts meži” (2017. gada 12. decembra vēstule) un īpašuma “Silmači” īpašnieks (telefoniski) saskaņo dabas lieguma “Gaujienas priedes” robežas izmaiņas.  Citi ierosinājumi vai iebildumi nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, DAP |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

Vides aizsardzības un reģionālās

attīstības ministrs Kaspars Gerhards

Saulīte 67026587

[diana.saulite@varam.gov.lv](mailto:diana.saulite@varam.gov.lv)